La sessió del Club de Lectura tanca les activitats d’Animació Lectora d’abril
2025-07-24

Les Biblioteques Municipals de Burjassot acomiaden les activitats d’Animació Lectora del mes d’abril amb una nova sessió del Club de Lectura de la Biblioteca d’Adults. Sessió que tindrà lloc el divendres 26 d’abril, a partir de les 19.00 hores, a la Casa de Cultura.

En este mes, la sessió estarà dedicada a Nada, novel·la de Carmen Laforet, una obra existencialista que representa l’estancament i la pobresa que es van viure en la postguerra espanyola, durant els primers anys del franquisme. Dotada d’un estil literari que va suposar una renovació en la prosa de l’època, Nada reflecteix també la lenta desaparició de la petita burgesia, després de la Guerra Civil.

La novel·la ha gaudit de gran reconeixement i va rebre dos guardons literaris: el Premi Nadal 1944 i el Premi Fastenrath 1948, de la Reial Acadèmia Espanyola. A més, va ser inclosa en la llista de les 100 millors novel·les en espanyol del segle XX del periòdic El Mundo.

La protagonista de la novel·la és Andrea, una jove òrfena de pares que, en acabar la Guerra Civil Espanyola, es trasllada a Barcelona per a estudiar i començar una nova vida. Quan Andrea arriba a casa de la seua àvia, d’on només té records d’infantessa, les seues il·lusions es veuen trencades. La tensió és contínua en un ambient caracteritzat per la fam, la brutícia, la violència i l’odi. Andrea, que viu oprimida per la seua tia Angustias, sent que la seua vida canviarà quan la seua tia marxe, però les coses no acaben d’anar com a ella li agradaria. No obstant això, en la Universitat coneix a Ena, una xica de la qual es farà íntima amiga i que exercirà un paper important en la seua vida, perquè al costat d’ella aprendrà tot el que el món exterior pot oferir.

Carmen Laforet Díaz (Barcelona, 6 de setembre de 1921- Majadahonda, 28 de febrer de 2004) va ser una escriptora espanyola, l’obra de la qual més coneguda és la novel·la que este mes protagonitza la sessió del Club de Lectura de Burjassot, Nada.